**Újra összeállnak az egykori Honvéd Táncszínház táncosai**

Rendhagyó előadással készül **Novák Ferenc Tata** és az egykori Honvéd Táncszínház táncosai. A Helység kalapácsa című előadást viszik színpadra a Hagyományok Házában, január 18-án.

**A széles tenyerű Fejenagy és Szemérmetes Erzsók viszontagságos csapszéki szerelmének bimbózása és a csalánverte falu népének ármánykodása sokféle zenei és táncos tréfa alapjául szolgált már. Petőfi Sándor 'hőskölteménye', az 1844-ben íródott mű valóságos néptánc-bohózatként született újjá 1992-ben Novák Ferenc rendezésében.**

Az együttes 70. jubileuma alkalmából rendhagyó előadással készül az érdeklődő közönség számára. Újra előadják híres táncjátékukat, a Helység kalapácsát, melyben zömében a ’92-es bemutató szereplői lépnek színpadra.

Az előadás után egy beszélgetésre kerül sor Novák Ferenc Tatával, a beszélgetés moderátora Hegedűs Sándor lesz.

Rendező-koreográfus: Novák Ferenc  
Zeneszerző: Rossa László  
Díszlet: Götz Béla  
Jelmez: Mikes Eszter